આ તો ઠીક, જે તે શહેર સ્તરના કાર્યક્રમોમાં પણ પોતાના પ્રવચનમાં અમદાવાદ બોલવાનું રાખીને કર્ણાવતી કહેવાનું પસંદ કરનાર નેતાઓનો પણ તોટો નથી તેમ છતાં આજે પણ મ્યુનિસિપલ કોર્પોરેશન, રાજ્ય અને કેન્દ્રમાં ભાજપનું શાસન હોવા છતાં શહેરનું સત્તાવાર નામ અમદાવાદ જ છે. સતત ૧૩ વર્ષથી શહેરની ધુરા ભાજપના હાથમાં છે. છેલ્લા રપ વર્ષથી રાજ્યમાં ભાજપનું શાસન છે. કેન્દ્રમાં છેલ્લા સાડા ચાર વર્ષથી ભાજપ સત્તાસ્થાને હોવા છતાં અમદાવાદ નામ બદલીને કર્ણાવતી કરવાની દિશામાં એક ડગલું પણ ભરાયું નથી. આજથી ર૮ વર્ષ પહેલાં એટલે કે ૧૯૯૦માં તત્કાલીન ભાજપના શાસકોએ મ્યુનિસિપલ બોર્ડમાં અમદાવાદનું નામ બદલીને કર્ણાવતી કરવાનો ઠરાવ પસાર કર્યો હતો. ત્યારબાદ આ ઠરાવને કેન્દ્ર સમક્ષ મંજૂરી માટે મોકલાવ્યો હતો, પરંતુ તત્કાલીન વડા પ્રધાન અટલબિહારી વાજપેયીના નેતૃત્વ હેઠળની કેન્દ્રની એનડીએ સરકાર દ્વારા વર્ષ ર૦૦રમાં આ ઠરાવને ફગાવી દેવાયો હતો. ત્યારબાદ વર્ષ ર૦૦૦થી ર૦૦પના સમયગાળામાં મ્યુનિસિપલ કોર્પોરેશનમાં સત્તાપલટો થઇને કોંગ્રેસનું શાસન આવ્યું હતું અને તત્કાલીન કોંગ્રેસના શાસકોએ ભાજપના અમદાવાદનું કર્ણાવતી કરવાના જૂના ઠરાવને બદલે શહેરનું નામ અમદાવાદ તરીકે જાળવી રાખવાનો ઠરાવ મ્યુનિસિપલ બોર્ડમાં પસાર કર્યો હતો. જે તે વખતે ભાજપના ફાયરબ્રાન્ડ નેતા સુબ્રહ્મણ્યમ સ્વામીએ પણ અમદાવાદનું નામ કર્ણાવતી કરવાની બાબતની ગુજરાત ભાજપને યાદ દેવડાવી હતી ત્યારે શહેરના શાસકોએ આ અંગે ચર્ચા વિચારણા કરવાનું આશ્વાસન આપીને સમગ્ર બાબતને ભુલાવી હતી. જો કે હવે કર્ણાવતીનો મુદ્દો પુનઃ ગાજવા લાગતા ભાજપ મોવડીમંડળ મ્યુનિસિપલ બોર્ડમાં આને લગતો ઠરાવ નવેસરથી કરવાનો આદેશ મ્યુનિસિપલ ભાજપને ક્યારે કરે છે તે જોવાનું રહે છે.